Armand Motura/A mè amis Bertolòt
Artorn

A mè amis Bertolòt 
Amis, ’t i-i pense ?!... Vive a cole autësse
’ndove gnanca j’osej fan nen ël ni
’ndove ij colp ëd tormenta a son carësse
e giù ’nt la pian-a ritorné mai pì!
Posé su cole fiòche bërlusente
lë sguard ch’a sà pì nen lòn ch’a veul dì
’l tràfich dla gran sità e le lamente
dj’òmini trafigon e mal nutrì.
Vive për la canson d’una sorgiss
për ij rifless cangiant dël gran giassé
për ël rifugio ch’a l’è sempre amis.
Peudej guardé lontan, peudej sugné
’t lo sas dcò ti lòn ch’a veul dì, amis,
come ‘n mes cole ponte as peul canté!

Armand Motura
Renato Bertolotto
Poesìa
Leteratura piemontèisa